የጁንታው ግፍ ባገታቸው መኮንኖች አንደበት
ጌትነት ተስፋማርያም ጁንታው በሀገር መከላከያ ሰራዊት በሰሜን ዕዝ ላይ ጥቃት ካደረሰ በኋላ ከአንድ ሺህ በላይ የመከላከያ ሰራዊት አመራሮችን እና መኮንኖችን አፍኖ ወደ መቀሌ ነበር የወሰዳቸው። መቀሌ በመከላከያ ሰራዊት ኮማንዶዎች ስትያዝ እግሬ አውጭኝ ብሎ ሲሸሽ ብቻውን አልነበረም የሸሸው፤ እነዚህኑ ያገታቸውን የሀገር ባለውለታ ሰራዊቶችንም ይዞ እንጂ። ታጋቾቹን በእግር ከቦታ ቦታ እያጓጓዘ አድክሟቸዋል። ምግብና ውሃ ከልክሎ አሰቃይቷቸዋል። በዚህም ምክንያት አብዛኛው ታጋች የሰራዊቱ አመራሮች ተጎሳቁለዋል፤ የታመሙም አሉ። ህዳር 30 ቀን 2013 ዓ.ም ከቀኑ ስምንት ሰዓት አካባቢ ግን ወገን ለወገኑ ደረሰ። በሄሊኮፕተር እና በድሮን ጭምር የታገዘው የኢትዮጵያ አየር ኃይል ለቀናት ሲከታተል ቆይቶ አመቺ ቦታ ሲያገኝ በጁንታው አመራርና ታጣቂዎች ላይ እርምጃ ወሰደ። መከላከያ ሰራዊቱ በምድር የሚያደርገውን ጥንቃቄ የተሞላበትን ኦፕሬሽን አጠናከረ። ይህንን የተቀናጀ እርምጃ መቋቋም ያልቻቸው የጁንታው ታጣቂ ግን ተሽከርካሪዎቹን እና ጠብመንጃውን እየጣለ በየጢሻውና ጉራንጉሩ አፈተለከ። በወቅቱ ታፍነው የነበሩ የሰራዊቱ አመራሮች ከደረሰላቸው ሰራዊት ጋር ታጅበው አዴትን ለቀው ወጡ። ከታፋኞቹ መካከል አንዱ የነበሩት የሰሜን ዕዝ ኢንዶክትሪኔሽን ኃላፊ ኮሎኔል አበባው መንግስቱ እንባ እና ሲቃ በተቀላቀለበት ድምጸት ባሳለፏቸው አስከፊ ቀናት የሆነውን ሁሉ አጋርተውናል። ‹‹በመጀመሪያ ደረጃ አፍነው በጦር አውድማ ለምን ሲያንቀሳቅሱን ከረሙ የሚለው ጥያቄ አልተመለሰልኝም። ወይ ሊደራደሩብን አሊያም አማራጭ ሲያጡ ሊጨርሱን አስበው ይሆናል። በወቅቱ ትልቁ ችግር የነበረው ግን ታፋኞችን በምግብ ለመጉዳት የተሸረበው ሴራ ነው›› ይላሉ። በቀን አንድ ዳቦ ይሰጣቸው እንደነበረ በማስታወስ በመጨረሻዎቹ ቀናት ግን እሷም ቀርታ ውሃ እና ማብሰያ በሌለበት በረሃ ጥቂት ዱቄት ብቻ እንደቀረበላቸው ያስታውሳሉ። ዱቄቱን የሚያገነፉበት አንድ ድስት ከሺ በላይ ለሆኑ ሰዎች ቀርቧል። ጨው እና ማባያ በሌለበት ሁናቴ ገንፎው በትግል ተሰርቶ ሲያበቃ ማቅረቢያ እቃ ግን በቦታው አልነበረም። “በወቅቱ ህይወታቸውን ለማዳን በድንጋይ ጥራቢ እና በእንጨት ቅርፊት ባዶውን ገንፎ ለሁለት እና ለሶስት ተቃምሰን ህይወታችንን ለማትረፍ ታግለናል” ሲሉ የነበረውን አስከፊ ሁናቴ በጉንጫቸው እየወረደ ባለው እንባ ታጅበው አስረዱን።ከምግቡ ባሻገር ግን በቆላ በደጋ በግዳጅ በእግር እንዲጓጓዙ መደረጉን አስታውሰው፤ በእግር ጉዞ ብቻ እግራቸው መላላጡን እና ያገኙትን ብትር ለምርኩዝነት እየተጠቀሙ ፍዳ ማየታቸውን ነግረውናል። አንድ ቀን ሙሉ ትልቅ ተራራ ሲወጡ መዋላቸውን አጫውተውናል። ‹‹ብዙ ጊዜ በውትድርና ኑረናልና ብዙ ጊዜ ችግር ሊያጋጥም ይችላል፤ በጁንታው ስር የገጠመን ችግር ግን ከየትኛውም ወቅት ጋር ሊነጻጸር የሚችል አይደለም>> ያሉት ኮሎኔል አበባው መንግስቱ፤ የእራሳቸው ጓደኞች እና የቀድሞ የስራ ባልደረቦች ጭምር ግፉን መፈጸማቸው ደግሞ የበለጠ እንደሚያሳዝናቸው አልሸሸጉም። በመጨረሻ ግን ጁንታው በመከላከያ ሰራዊት እርምጃ አማካኝነት መፈናፈኛ በማጣቱ ንብረቱን ትቶ በየአቅጣጫው መበታተኑን ታዝበዋል። አንዳንድ ባለስልጣናትም ሽርጥ ቢጤ ፊታቸው ላይ በመከናነብ እና ጥቁር መነጽር በማድረግ በዘመናዊ ተሽከርካሪ አብረው ሲከታተሏቸው እንደነበረ የታዘቡት ኮሎኔል አበባው፤ በመጨረሻዋ ሰዓት ግን ሁሉም ከየመኪናው እየዘለለ በየገደላገደሉ ሲያፈተልክ መመልከታቸውን ይገልጻሉ። የጁንታው ቡድን አፍኖ ከወሰዳቸው የመከላከያ ሰራዊት አመራሮች መካከል አንዱ የሰሜን ዕዝ ማሰልጠኛ ማዕከል አዛዥ ኮሎኔል ተሾመ ይመር ናቸው። በጁንታው ቡድን ታጣቂዎች ስር የቆዩባቸው ከአንድ ወር በላይ የሆኑ ቀናት መራርነት ከባድ መሆኑን ነግረውናል። በአንድ በኩል በምግብ የሚቀጡበት መንገድ ለአብዛኛው መኮንኖች ጤና መቃወስ ጉልህ ሚና ነበረው። “የጁንታው ታጣቂዎች በመከላከያ ሰራዊት ጥንቃቄ የተሞላበት እርምጃ በሚወሰድበት ወቅት ታፋኞችን ይዘው በጦር ቀጠና ውስጥ በእግር እንድንጓዝ ፈረዱብን። አብዛኛው ሰው በምግብና ውሃ ጥም ከመዳከሙ የተነሳ በቅጡ መራመድ እንኳን ቢያቅተውም ነብሱን ለማዳን ግን እየተደጋገፈ እና አፈሩንም ቢሆን እየቧጠጠ ተራራማ ስፍራዎችን ጭምር ሊጓዝ ችሏል” ብለዋል። ከተንቤን ተራራማ ስፍራዎች አንስቶ እዳጋ ሃሙስ እና አዴት ድረስ ብቻ ለአራት ቀናት ታፋኞች በእግር እንዲንቀሳቀሱ የተደረገበትን መንገድ መመልከት ቢቻል ጁንታው ምን ያህል ለሰብአዊነት የማይራራ አረመኔ መሆኑን ያሳያል። በየመንገዱ መጓዝ አቅቷቸው ወደኋላ የሚቀሩትን በዱላ እና በመሳሪያ በመምታት አሳፋሪ ተግባር ፈጽሟል። በተለይ ግን በህግ ማስከበር የጦር ግንባሮች የጁንታው ታጣቂዎች ያፈኗቸውን የሰራዊት አባላት እንደሽፋን በመጠቀም ለማስጨረስ ቆረጠው ነበር። ዶዘር ጭምር በማሰማራትም ለታፋኞች መቀበሪያ የሚሆን ጉድጓድ ሲዘጋጅ እንደነበርም ተመልክተናል። ሰራዊቱ ባይደርስ ምናልባት ከደቂቃዎች በኋላ በህይወት ላይኖሩ የሚችሉበት አጋጣሚ ሊፈጠር እንደሚችል ግምታቸውን ያስቀምጣሉ። የወገን ጦር በየጊዜው እኛ ወዳለንበት እየተጠጋ መሆኑን ግን በተለያዩ አጋጣሚዎች እየሰማን በመሆኑ እንደሚደርሱ ተስፋ አድርገናል። የታሰበውም አዴት ላይ ሆነ። በመጨረሻም መከላከያ ሰራዊትም ሆነ አየር ሃይል ሁኔታውን በመገንዘብ ለቀናት ታግሶ በመጨረሻ አመቺ ጊዜ ሲያገኝ በወሰደው ወገን የማዳን እርምጃ የጁንታው ኃይል እግሬ አውጭኝ ብሎ ተበታትኗል በማለት ሁናቴውን ነግረውናል። በወቅቱ በርካታ የጁንታው አመራሮች ግን በዘመናዊ ተሽከርካሪዎች ሲንቀሳቀሱ እንደነበር እና በመጨረሻም የያዙትን ንብረት እና ፋይሎች እያንጠባጠቡ በየአቅጣጫው መበታተናቸውን አስተውለዋል። “መከላከያ ህዝባዊ ሰራዊት መሆኑን እናውቃለን፤ እንደሚደርስልንም እምነት ነበረን፤ ሌት ተቀን ብሎ የሚከፈለውን መስዋዕት እየከፈለ ደርሶልናል። ለተቋማችንም ሆነ ለመንግስት እኛን በሰላም ከአፈናው ለማውጣት የተደረገው ጥረት ከፍተኛ ዋጋ የተከፈለበት ስለሆነ ምስጋና አቀርባለሁ” ብለዋል። ታጋቾችን ለማዳን የተደረገውን ጥንቃቄ የተሞላበት ጥረት ያደነቁት መኮንኖች፤ በቀጣይ የጁንታውን አመራሮች አድኖ ለመያዝ የሚደረገውን ጥረት ለማገዝ እና የሙያ ግዴታቸውን ለመወጣት ዝግጁ መሆናቸውን አስታውቀዋል።አዲስ ዘመን ታህሳስ 6/2013 